มาตามนัด
ถือว่าไม่พลิกโผ เมื่อที่ประชุมคณะรัฐมนตรี (ครม.) มีมติแต่งตั้ง &#8220;อังคณา ปิลันธน์โอวาท ไชยมนัส&#8221; เป็นกรรมการผู้จัดการธนาคารอาคารสงเคราะห์ (ธอส.) คนใหม่แกะกล่อง แทนเสี่ยวอ &#8220;วรวิทย์ ชัยลิมปมนตรี&#8221; ที่กระโดดไปนั่งเก้าอี้ผู้อำนวยการแบงก์ออมสิน
6 มี.ค. 2556

ถือว่าไม่พลิกโผ เมื่อที่ประชุมคณะรัฐมนตรี (ครม.) มีมติแต่งตั้ง “อังคณา ปิลันธน์โอวาท ไชยมนัส” เป็นกรรมการผู้จัดการธนาคารอาคารสงเคราะห์ (ธอส.) คนใหม่แกะกล่อง แทนเสี่ยวอ “วรวิทย์ ชัยลิมปมนตรี” ที่กระโดดไปนั่งเก้าอี้ผู้อำนวยการแบงก์ออมสิน 
ยุคนี้ถือว่าผู้หญิงมาแรง และ “อังคณา” เป็นนางแบงก์ ธอส.คนแรก ที่ได้คะแนนชนะใจกรรมการคัดเลือก ด้วยคุณสมบัติที่ “กล้าพูดกล้าทำกล้าตัดสินใจ” พร้อมตัดสินใจที่รวดเร็ว รอบคอบและแม่นยำ รับผิดชอบทุกการกระทำ 
หลายคนคงอยากจะรู้ตำแหน่งเอ็มดี ธอส.เงินเดือนเท่าไร จิ๊บๆ แค่ 6.4 แสนบาทเท่านั้น นี่ไม่นับค่ารับรองนะจ๊ะ 
พลิกแฟ้มประวัติ “อังคณา” เธอเป็นหญิงแกร่งนักการเงินการธนาคารมีประสบการณ์ไม่ต่ำกว่า 30 ปี ทำงานเป็นผู้บริหารใน ธอส.มากกว่า 12 ปี ล่าสุดเป็นรองกรรมการผู้จัดการ ธอส.ตั้งแต่เดือน เม.ย. 2554 จนถึงปัจจุบัน มาปุ๊บทำงานได้เลยไม่ต้องเสียเวลาศึกษางาน
ว่ากันว่า ในช่วงวิกฤตการณ์ต้มยำกุ้ง ปี 2540 เธอได้โชว์ผลงานระดมเงินฝาก 3.4 หมื่นล้านบาทได้ภายใน 4 เดือน จากเป้าหมายที่ตั้งไว้ 2,000 ล้านบาท 
ด้วยความมากประสบการณ์และสายสัมพันธ์ที่มีกับลูกค้าบุคคล นิติบุคคล และสถาบันการเงินมาเป็นเวลายาวนาน ทำให้จนถึงปัจจุบัน ธอส.สามารถขยายลูกค้าเงินฝากในรูปตั๋วสัญญาใช้เงินและใบรับเงินฝากประจำได้ถึง 1.08 แสนล้านบาท นี่คือคุณสมบัติที่เธอเขียนไว้ในใบสมัคร
เครือข่ายเธอก็เยอะ ไหนจะเพื่อนปริญญาบัตร วปอ.หลักสูตรการป้องกันราชอาณาจักรภาครัฐร่วมเอกชน (ปรอ.) รุ่นที่ 14 วิทยาลัยป้องกันราชอาณาจักร (วปรอ.4414) อันลือลั่นและมากคอนเน็กชัน ไหนจะเพื่อนจาก ปปร. สถาบันพระปกเกล้า ปีการศึกษา 2551 ยังมีเพื่อนจาก วตท. รุ่นที่ 2 คอยหนุน 
“อังคณา” ประกาศนโยบายชัดว่า ประชาชนระดับรากหญ้ายังต้องการดูแลเอาใจใส่จากภาครัฐอย่างจริงจัง เนื่องจากผลกระทบทางเศรษฐกิจทำให้รายได้อาจไม่พอกับรายจ่าย ซึ่งทำให้มีอุปสรรคในการมีที่อยู่อาศัยเป็นของตัวเอง การทำให้คนกลุ่มนี้มีที่อยู่อาศัยเป็นของตัวเองจึงเป็นสิ่งที่ท้าทาย
เธอรับคำท้าที่จะทำให้คนรากหญ้ามีบ้านเป็นของตัวเอง 
โปรดรอคอย